ТекIуэныгъэр яхуэмыхъумами, бжыгъэм арэзы къещI
«Томь» (Томск) — «Спартак-Налшык» (Налшык) — 1:1 (0:1). Томск. «Труд» стадион. Мэлыжьыхьым и 29-м. ЦIыху 5100-рэ еп-лъащ.
Судьяхэр: Иванов (Дон Iус Ростов), Харламов (Тобольск), Петросян (Бронницы)
«Томь»: Вашек, Омельянчук, Аравин, Бендзь, Черевкэ, Нагибин (Голышев, 46), Горбанец (Сорокин, 68), Зотов, Башкиров (Николов, 39), Хазов (Баженов, 81), Касьян.
«Спартак-Налшык»: Коченков, Засеев, Тимошин (Суслов, 69), Овсиенкэ, Багаев, Чеботару, Коронов, Концедалов, Гуэщокъуэ (Болэ, 74), Аверьянов, Медведев (Сирадзе, 65).
Топхэр дагъэкIащ: Медведевым, 22 (0:1). Омельянчук, 77 (1:1).
Дагъуэ хуащIащ: Бендзь, Башкировым, Засеевым, Медведевым, Николовым, Овсиенкэ.
Джэгум къыхахуащ: Бен-дзрэ Овсиенкэрэ.
Премьер-лигэм хыхьэным зымащIэ дыдэ фIэкIа къызыхуэмынэжа «Томь»-м мэлыжьыхьым и 29-м хуеблэгъат абы щIэбэнынухэм яхыхьэну щIэхъуэпс «Спартак-Налшыкыр». Я мурадыр пасэу къайхъулIэн папщIэ хэгъэрейхэм ди щIалэхэр хагъэщIэн хуейт. АрщхьэкIэ мы гъэм зыри къызытемыкIуэфа налшыкдэсхэри Iэ пцIанэкIэ къыпхуэщтэнутэкъым.
«Спартак-Налшыкым» и футболистхэм Томск къалэм куэдрэ зыщагъэхьэщIакъым. Япэ дакъикъэхэм щегъэжьауэ абыхэм утыкур яубыдащ икIи зы ебгъэрыкIуэныгъэм адрейр кIэлъагъакIуэу хуежьащ. Апхуэдэ щIэдзэкIэм «Томь»-р зыкIи хуэмыхьэзыру къыщIэкIащ. Абы зихъумэжыным и къару псори хухихын хуей хъуащ, арщхьэкIэ ар къызэрехъулIащэ щыIэтэкъым. Щымыхъужыххэм и деж хэгъэрейхэм футбол хабзэр къызэпаудырт, абыкIэ судьям дагъуэ зыхурагъэщIу.
Налшыкдэсхэм я тепщэныгъэм Iэмал имыIэу ехъулIэныгъэ къахуихьын хуейт. ИкIи абы куэдрэ зыпигъэплъакъым. 22-нэ дакъикъэм Багаевыр ижьрабгъумкIэ кIуэцIрыжу къыхита топым Короновым мащIэу зригъэгъэзащ икIи Медведевым зидзри, ар гъуэм дигъэхьащ.
1:0-у япэ зэрищам «Спартак-Налшыкыр» нэхъри тригъэгушхуащ. Ар кIуэ пэтми къызэщIэплъэ зэпытт. ИкIи къызэрагъэпэща ебгъэры-кIуэныгъэ лъэщхэм ящыщ зым ди щIалэхэм топ щыдагъэкIыфатэмэ, шэч хэлътэкъым ахэр мы зэIущIэм зэрыщытекIуэнум. Псом хуэмыдэу абы аргуэру пэгъунэгъуащ Медведевыр — ар зэуа топыр зымащIэкIэ гъуэм хуэзакъым.
Я Iуэхур тэмэму зэрекIуэкIым налшыкдэсхэр игъэбэлэрыгъащ. Абыхэм къащыхъуащ текIуэныгъэр я Iэрылъхьэу. Псом хуэмыдэу ар хьэкъыу япхыкIащ етIуанэ Iыхьэр зэрыщIадзэжу «Томь»-р зы цIыхукIэ нэхъ мащIэу къызэрынам: Аверьяновым и ебгъэрыкIуэныгъэр хабзэр къызэпиуду фIэкIа Бендзь къыхузэтегъэувыIакъым икIи етIуанэу дагъуэ къыхуищIри, судьям ар джэгум къыхихуащ.
АдэкIэ къэхъуар къэIуэтэгъуейщ. Нэхъ мащIэу къэна хэгъэрейхэр хуабжьу жыджэр къэхъуащ, дыдейхэр етIысэхащ. Иджы зыр адрейм къыкIэлъыкIуэу «Томь»-р ди гъуэм къебгъэрыкIуэрт. «Спартак-Налшыкым» и гъуащхьэтетымрэ гъуащхьэхъумэхэмрэ я къару къызэрихькIэ ахэр зэтраIыгъэрт. АрщхьэкIэ абыхэм я къарури зэгуэр яухынтэкъэ? 77-нэ дакъикъэм налшыкдэсхэм яфIэкIуэда топыр хэгъэрейхэм псынщIэу къапхъуатэри, зрачащ. НапIэзыпIэм ар Омельянчук Iэрагъэхьащ икIи «Томь»-м и капитаныр лъэщу зэреуам Коченковыр пэлъэщакъым.
БжыгъэкIэ къебэкI и хьэрхуэрэгъум топ зэрыхудагъэкIыфам томскдэсхэм къаруущIэ къахилъхьащ. Ахэр увыIэгъуэ имыIэу ебгъэрыкIуэрт. Абыхэм ящыщ зыр къыщызэпиудым Овсиенкэ футбол хабзэр къызэпиудри, джэгум къыхахуащ. Абы ипэжкIэ фэбжь хьэлъэ игъуэтри, «Спартак-Налшыкым» и нэгъуэщI гъуащхьэхъумэ Тимошиныр яхъуэжын хуей хъуащ (45-нэ дакъикъэм абы ди гъуэм кIуэ топым къригъэгъэзат).
Къэнэжа дакъикъэ зытхухым налшыкдэсхэм ерыщу захъумэжащ. Абыхэм я гъуэм афIэкIа топ къыдагъэкIакъым икIи зэрытемыгъэкIуауэ джэгур иухащ. Апхуэдэ щIыкIэкIэ «Томь»-р премьер-лигэм щыкIуэну пIалъэр, зы тхьэмахуэкIэ нэхъ мыхъуми, ягъэIэпхъуащ. «Спартак-Налшыкми» ещанэ увыпIэм зыщигъэбыдащ, и хьэрхуэрэгъу нэхъыщхьэ «СКА-Энергия»-р Новосибирск къызэрыщыхагъэщIам и фIыгъэкIэ.
Иджы фыщыдгъэгъуэзэнщ япэ дивизионым хэт командэхэм иужьу ирагъэкIуэкIа зэIущIэхэм къарикIуа бжыгъэхэм. Мис ахэр: «Салют» (Белгород) — «Волгарь» (Астрахань) — 2:2, «Ротор» (Волгоград) — «Торпедо» (Мэзкуу) — 0:0, «Сибирь» (Новосибирск) — «СКА-Энергия» (Хабаровск) — 1:0, «Химки» (Мэзкуу область) — «Металлург-Кузбасс» (Новокузнецк) — 0:0, «Балтика» (Калининград) — «Енисей» (Красноярск) — 3:0, «Уфа» (Уфа) — «Урал» (Свердлов область) — 0:2, «Нефтехимик» (Нижнекамск) — «Петротрест» (Санкт-Петербург) — 2:0.
Дыгъуэпшыхь къыкIэлъыкIуэ джэгугъуэр «Спартак-Налшыкым» и стадионым Новосибирск и «Сибирь»-м щыдригъэкIуэкIащ.
Жыласэ Заурбэч.
ЗэIуэщIэ нэужьым
Шыпш Тимур, «Спартак-Налшыкым» и тренер нэхъыщхьэ:
Дахэплъэжынщ диIэхэм
— ЯжетIахэр тэмэму щагъэзэщIа джэгум и япэ Iыхьэ ныкъуэр ди щIалэхэм хъарзынэу ирагъэкIуэкIащ. АрщхьэкIэ хэгъэрейхэм ящыщ зэIущIэм зэрыхахуу, щытыкIэм зихъуэжащ. Апхуэдэхэм и деж къызэрыхъу хабзэщи, бжыгъэкIэ нэхъ мащIэхэм зызэщIакъуащ. «То-мь»-р гуп лъэщщ икIи ар иджыри зэ наIуэ къытщищIащ.
— И кум щыджэгу гъуащхьэхъумэхэр фимыIэжу фыкъэнащ. Нэхъ пасэу фэбжь зыгъуэта Джудович гъусэ хуэхъуащ Тимошиныр, Овсиенки джэгум къыхахуащи, къыкIэлъыкIуэр блигъэкIын хуейщ. Сытхэр фи Iэмал?
— Дахэплъэжынщ диIэхэм. Чернышовымрэ Сусловымрэ дащогугъ. КъищынэмыщIауэ, щIалэщIэ Абазэ Руслан ибгъумкIэ щыIэ гъуащхьэхъумэу къэтлъытэми, и кум щыджэгуфынущ.
Передня Сергей, «Томь»-м и тренер нэхъыщхьэ:
АдэкIэ докIуатэ
— Джэгум и япэ Iыхьэм ди хьэрхуэрэгъум щхьэкъэIэтыпIэ къыдитакъым. Зыдгъэпсэхуу дыкъихьэжа иужькIэ щытыкIэм зедгъэхъуэжащ икIи нэхъ мащIэу дыкъэна пэтми, дыкъикIуэтакъым, бжыгъэри зэхуэдэ тщIыжыфащ. КъызэрыслъытэмкIэ, нобэрей зэIущIэр абы еплъахэм ягу ирихьащ.
— Фызыпэмыплъа гуэр налшыкдэсхэм нобэ къызэкъуаха?
— Хьэуэ. Дэ апхуэдэ джэгукIэм дыхуэхьэзырт. АрщхьэкIэ зэIущIэм и япэ Iыхьэм «Спартак-Налшыкым» и гъуащхьауэхэм дапэлъэщакъым. Топ къытхудэзыгъэкIари нэхъапэм ди деж щыджэгуа Медведевырщ.
Хьэтау Ислъам.
